Krig er Terror

DANMARK ER I KRIG
Irak brænder, og vi hjælper med at holde tændstikkerne, mens den globale skolegårds største bølle, smider store kanonslag ind i flokken for at fange den onde satan selv, ham der provokerer og tror han er noget.
Jo, det er nemt nok at gå ind for krig, det er jo ikke her hos os bomberne falder om natten, smadrer vores infrastruktur, og spreder blod og rædsel.

FredsVagten står foran Folketinget for at mane til besindelse, og anmoder alle gode folk om at virke aktivt for freden, frem for gennem ligegyldighed og passivitet, at støtte Danmarks deltagelse i krig mod folk og nationer der reelt ikke truer os, endsige har gjort os noget.
 
Had avler had, vold avler vold. Terrorisme kan ikke udryddes med endnu mere terror og bomber over forarmede lande og folk, tværtimod - det vokser den af.

Vi tager dybt afstand fra den forskelsbehandling af jordens folk som danner ideologisk bund for terrorkrigenes ”nødvendighed”. 
Vi tager dybt afstand fra den økonomiske verdensorden som betyder at de rige bliver rigere og de fattige fattigere. 

Vi siger i stedet:
JA til global retfærdighed, 
JA til gensidig respekt og dialog, 
JA til etnisk og kulturel mangfoldighed, 
JA til enkel og bæredygtig livsglæde.
JA til skoler i stedet for bomber, 

Vi kan ikke forholde os passive overfor at Verdensfreden er truet af de magthavere som påstår de vil bevare den - dérfor står vi denne fredsvagt.

forår 2003
kom og vær med, du har brug for os – vi har brug for dig… kontakt os på:
www.fredsvagt.dk eller telefonsvarer: 2346-0793
meld dig ind i vores støtteforening: FredsVagtens Venner
medlemsskab for indeværende kalenderår; 100 kroner 
eller indbetal et engangsbeløb til støtte, stort / lille
konto: 8401 1041096, Merkurbank

Hvad er FredsVagten

En stadig voksende kreds af fredsfolk har siden 19. oktober 2001, fra  morgen til aften alle ugens 7 dage, stået fredsvagt ved Christiansborg. Vi begyndte som en reaktion på at Twin Towers fald i New York skulle besvares med krig i Afghanistan, uanset prisen i endnu flere uskyldige menneskers liv.

Vi demonstrerer vores trods mod afmagten, hykleriet og løgnene.
Vi er en lille orm der dagligt gnaver i samfundets hjerte og samvittighed. Vi er en vedholdende knast på magtens bonede gulve. Vi er en lille splint i Isdronningens øje. Vi er en hvirvelvind, en hvisken om Kejseren – jamen se!, han har ikke noget på...
hjælp os dermed.. rejs en sandstorm i ørkenen

FredsVagtens Grundlag

  Alle har lige ret til freden

1	FredsVagten er en sammenslutning af mennesker, som på tværs af politisk, religiøs og etnisk baggrund tror på at vejen til fred bygger på dialog og global retfærdighed.

2	FredsVagten står, siden 19. oktober 2001, foran Christiansborg hver dag for at markere vores protest mod dansk deltagelse i ’krigen mod terror’, som risikerer at forværre sikkerheden, globalt som lokalt.

3	FredsVagten holder en Håbets Ild tændt, en symbolsk livsflamme for de mennesker der får knust deres liv, familier og samfund som følge af krig.

4	FredsVagten praktiserer selv freden i sit møde med offentligheden.

5	FredsVagten repræsenteres til enhver tid af de vagter der står der.
 
6	FredsVagtens samlede udtryk og holdninger diskuteres og udvikles på stormøder.

7	FredsVagten kræver ingen andre forudsætninger af sine deltagere, end at stå for fredens sag på ovennævnte gundlag.

således vedtaget på stormøde 3.august 2002